CELEX: 62007TN0481
Language: el
Date: 2007-12-21 00:00:00
Title: Υπόθεση T-481/07: Προσφυγή της 21ης Δεκεμβρίου 2007 — Deltalinqs και SVZ κατά Επιτροπής

8.3.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/43
            
         Προσφυγή της 21ης Δεκεμβρίου 2007 — Deltalinqs και SVZ κατά Επιτροπής
   (Υπόθεση T-481/07)
   (2008/C 64/72)
   Γλώσσα διαδικασίας: η ολλανδική
   Διάδικοι
   
      Προσφεύγουσες: Deltalinqs και SVZ Havenondernemersvereniging Rotterdam (Ρότερνταμ, Ολλανδία) (εκπρόσωπος: M. Meulenbelt, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες βάλλουν κατά της αποφάσεως της Επιτροπής της 10ης Μαΐου 2007 (ΕΕ 2007, C 227, σ. 4), που αφορά το φλαμανδικό καθεστώς ενισχύσεων υπέρ της διατροπικής μεταφοράς μέσω πλωτής οδού (μέτρο ενισχύσεως Ν 682/2006 — Βέλγιο). Με την προσβαλλομένη απόφαση, η Επιτροπή θεωρεί το μέτρο ενισχύσεως σύμφωνο με τη Συνθήκη ΕΚ και αποφασίζει να μην προβάλει αντιρρήσεις.
   Προς στήριξη της προσφυγής τους, οι προσφεύγουσες επικαλούνται, πρώτον, παραβίαση της αρχής της απαγορεύσεως των διακρίσεων την οποία προβλέπει ο κανονισμός (ΕΟΚ) 1107/70 του Συμβουλίου, της 4ης Ιουνίου 1970, περί ενισχύσεων που χορηγούνται στον τομέα των σιδηροδρομικών, οδικών και εσωτερικών πλωτών μεταφορών (ΕΕ ειδ. έκδ. 07/001, σ. 135) και παράβαση των άρθρων 12 και 73 ΕΚ. Οι προσφεύγουσες ισχυρίζονται ότι η επιδότηση για τη μεταφόρτωση εμπορευματοκιβωτίων στους φλαμανδικούς εσωτερικούς λιμένες παρέχεται μόνον οσάκις τα εμπορευματοκιβώτια εισέρχονται στην Ευρωπαϊκή Ένωση ή εξέρχονται από αυτή μέσω φλαμανδικού θαλάσσιου λιμένα, αλλά όχι οσάκις πρόκειται περί θαλασσίου λιμένα άλλου κράτους μέλους. Κατά τις προσφεύγουσες, τούτο συνιστά δυσμενή διάκριση λόγω ιθαγενείας.
   Οι προσφεύγουσες προβάλλουν ότι η επιδότηση συνεπάγεται τη στρέβλωση του ανταγωνισμού. Η επιδότηση συνεπάγεται σοβαρό μειονέκτημα για όλους τους λιμένες της Βορειοδυτικής Ευρώπης από τους οποίους διεξάγεται εμπόριο με τη φλαμανδική ενδοχώρα, ιδίως δε για τον λιμένα του Ρότερνταμ.
   Τέλος, οι προσφεύγουσες προβάλλουν παράβαση της υποχρεώσεως εξετάσεως και αιτιολογίας. Οι προσφεύγουσες ισχυρίζονται ότι η Επιτροπή παράλειψε να εξετάσει τις συνέπειες για τον ανταγωνισμό και επιπλέον δεν εξέθεσε τους λόγους για τους οποίους μπορούσε να παραλειφθεί η οικονομική εξέταση.